
ΕΦΗΜΕΡΙΔΑ 
ΤΗΣ ΚΥΒΕΡΝΗΣΕΩΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 


5 Μαρτίου 2019 


ΤΕΥΧΟΣ ΠΡΩΤΟ 


Αρ 


. Φύλλου 41 


ΠΡΟΕΔΡΙΚΟ ΔΙΑΤΑΓ ΜΑ ΥΠΆΡΙΘΜ. 25 

Τροποποίηση και συμπλήρωση των διατάξε¬ 
ων του π.δ. 351/1991 (Α' 121) για την οργάνω¬ 
ση και λειτουργία των υπηρεσιών της Προεδρί¬ 
ας της Δημοκρατίας. 

Ο ΠΡΟΕΔΡΟΣ 

ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ 

Έχοντας υπόψη: 

1. Τις διατάξεις του άρθρου 80 του ν. 1943/1991 «Εκ¬ 
συγχρονισμός της οργανώσεως και λειτουργίας της Δη¬ 
μόσιας Διοίκησης, αναβάθμιση του προσωπικού της και 
άλλες συναφείς διατάξεις» (Α'50), όπωςτροποποιήθηκε 
και συμπληρώθηκε με το άρθρο 48 του ν. 4369/2016 
(Α' 33). 

2. Την υπ' αριθ. Υ29/8-10-2015 απόφαση του Πρωθυ¬ 
πουργού «Ανάθεση αρμοδιοτήτων στον Αναπληρωτή 
Υπουργό Οικονομικών Γεώργιο Χουλιαράκη» (Β' 2168). 

3. Τις διατάξεις του άρθρου 90 του Κώδικα Νομοθεσίας 
για την Κυβέρνηση και τα κυβερνητικά όργανα, ο οποίος 
κυρώθηκε με το άρθρο πρώτο του π.δ. 63/2005 (Α' 98). 

4. Το γεγονός ότι με το παρόν Προεδρικό Διάταγμα 
προκαλείται δαπάνη σε βάρος του κρατικού προϋπο¬ 
λογισμού, η οποία ανέρχεται: α) στο ποσό των 170.709 
ευρώ για το τρέχον έτος και στο ποσό των 186.228 
ευρώ για κάθε επόμενο έτος για την Προεδρία της Δη¬ 
μοκρατίας (Φορέας 1001-101, ΑΛΕ 2120101001 ποσό 
133.287 ευρώ, ΑΛΕ 2120104001 ποσό 3.190 ευρώ, ΑΛΕ 
2190201001 ποσό 34.232 ευρώ) και β) στο ποσό των 
36.172 ευρώ για το τρέχον έτος και στο ποσό των 39.460 
ευρώ για κάθε επόμενο έτος για το Υπουργείο Εθνικής 
Άμυνας (Φορέας 10112014, ΑΛΕ2120121010). 

5. Οι δαπάνες αυτές θα αντιμετωπισθούν με εγγραφή 
των αναγκαίων πιστώσεων στους οικείους προϋπολογι¬ 
σμούς, και εντός των προβλεπομένων ορίων δαπανών 
στο πλαίσιο εκτέλεσης του ισχύοντος κάθε φορά Με¬ 
σοπρόθεσμου Πλαισίου Δημοσιονομικής Στρατηγικής. 

δ.Την υπ'αριθ. 3/2019 γνωμοδότηση του Συμβουλίου 
της Επικράτειας, με πρόταση των Υπουργών Διοικητικής 
Ανασυγκρότησης και Οικονομικών, αποφασίζουμε: 

Άρθρο 1 

Συμπλήρωση διάρθρωσης υπηρεσιών. 

Οιπαρ.4,5 και6τουάρθρου2τουπ.δ.351/1991 αντι¬ 
καθίστανται ως εξής: 

«4. Το Στρατιωτικό Γραφείο απαρτίζεται από: 

α) Το Διευθυντή του. 


β) Το Τμή μα Υπασπιστών, 
γ) Το Τμή μα Επιτελών, 
δ) Το Τμήμα Γραμματείας. 

ε) Στο Στρατιωτικό Γραφείο υπάγονται η Προεδρική 
Φρουρά και η Διμοιρία Μεταφορών.» 

«5. Το Γραφείο Διοικητικών Υποθέσεων περιλαμβάνει 
τα τμήματα: 

α) Προσωπικού και Γραμματείας, 
β) Διοικητικής Μέριμνας, 
γ) Μεταφορικών Μέσων, 
δ) Πληροφορικής και Επικοινωνιών. 

6. Το Γραφείο Οικονομικών Υποθέσεων περιλαμβάνει 
τα Τμήματα: 

α) Προϋπολογισμού και Χρηματικής Διαχείρισης, 
β) Προμηθειών και Διαχείρισης Υλικού.» 

Άρθρο 2 
Αρμοδιότητες. 

Οι παρ. 5 και 6 του άρθρου 3 του π.δ. 351/1991 αντι¬ 
καθίστανται ως ακολούθως: 

«5. Το Στρατιωτικό Γραφείο έχει ως έργο την τρέχου¬ 
σα παρακολούθηση και ενημέρωση του Προέδρου της 
Δημοκρατίας για όλα τα στρατιωτικής φύσεως θέματα 
που σχετίζονται με την Άμυνα και Ασφάλεια, καθώς και 
τη ρύθμιση κάθε θέματος εθιμοτυπίας, σχετικού, με τις 
Ένοπλες Δυνάμεις. Ειδικότερα του έργο του αναλύεται 
κατά Τμήμα, ως ακολούθως: 

α) Το Τμήμα Υπασπιστών έχει την ευθύνη ρύθμισης 
των θεμάτων εθιμοτυπίας που αφορούν στρατιωτικής 
φύσεως θέματα και προετοιμασίας, αντίστοιχα, των συ¬ 
ναφών τελετών στην Ελλάδα ή στο εξωτερικό, σε συ¬ 
νεργασία κατά περίπτωση με το Ιδιαίτερο Γραφείο του 
Προέδρου της Δημοκρατίας, το Διπλωματικό Γραφείο, 
την Υπηρεσία Προστασίας του Προέδρου της Δημο¬ 
κρατίας, το Επιτελικό Γραφείο του Αρχηγού Γ.Ε.Ε.Θ.Α. ή 
οποιονδήποτε άλλον εμπλεκόμενο φορέα. 

β) Το Τμήμα Επιτελών, έχει την ευθύνη για την ενημέ¬ 
ρωση του Προέδρου της Δημοκρατίας για στρατιωτικά 
και αμυντικά θέματα, για το χειρισμό της αλληλογραφί¬ 
ας του Προέδρου για τα ανωτέρω θέματα, όπως επίσης 
και την οργάνωση των κάθε είδους εκδηλώσεων, που 
αφορούν τις Ένοπλες Δυνάμεις ή τη Στρατιωτική Ηγεσία, 
καθώς και τους ομογενείς του εξωτερικού ή Ελληνικά 
Ιδρύματα ή Οργανώσεις του εξωτερικού, όταν αυτές γί¬ 
νονται με συμμετοχή στρατιωτικών τμημάτων. 

Οι ανωτέρω αρμοδιότητες ασκούνται σε συνεργα¬ 
σία, κατά περίπτωση, με λοιπά εμπλεκόμενα Γραφεία 
της Προεδρίας της Δημοκρατίας, το Γ.Ε.Ε.Θ.Α., τα Γενικά 
Επιτελεία των Κλάδων ή με οποιονδήποτε άλλον φορέα 
ή υπηρεσία απαιτείται. 

γ) ΤοΤμήμα Γραμματείας επιφορτίζεται με τη διεκπε¬ 
ραίωση της τρέχουσας αλληλογραφίας του Στρατιωτικού 
Γραφείου, την τήρηση του σχετικού αρχείου, επιλαμβάνε¬ 
ται όλων των στρατολογικών θεμάτων του στρατιωτικού, 
μονίμου και μη, προσωπικού, και επικουρεί το Τμήμα 
Υπασπιστών σε διαδικαστικά θέματα εθιμοτυπίας και 
προετοιμασίας τελετών - εκδηλώσεων. 

δ) Η Διμοιρία Μεταφορών, διαθέτει και διαχειρίζεται 
τα αναγκαία μεταφορικά μέσα για την εξυπηρέτηση των 
αναγκών του Στρατιωτικού Γραφείου.» 

«6. Στο Γραφείο Διοικητικών Υποθέσεων ανήκουν: 
α) Όλα τα θέματα προσωπικού, τήρησης πρωτοκόλ¬ 
λου, διεκπεραίωσης και αρχείου, διοικητικής μέριμνας 
και εποπτείαςτων κτιρίων και εγκαταστάσεων της Προ¬ 
εδρίας της Δημοκρατίας, συντήρησης υλικού, επίπλων 
και σκευών, συντήρησης και διάθεσης οχημάτων και ο 
χειρισμός όλων των συναφών θεμάτων, 
β) τα θέματα συντήρησης, ασφάλειας και ομαλής λει¬ 
τουργίας του ηλεκτρονικού δικτύου, της ιστοσελίδας 
και των συστημάτων επικοινωνίας της Προεδρίας της 
Δημοκρατίας, βελτίωσης και ανάπτυξης εφαρμογών 
πληροφορικής, 

γ) η μέριμνα της προετοιμασίας επίσημων εκδηλώσε¬ 
ων κάθε είδους (δεξιώσεις, γεύματα, κ.λπ.). Οι σχετικές 
λεπτομέρειες καθορίζονται, κατά περίπτωση, σε συνερ¬ 
γασία με το Ιδιαίτερο Γραφείο ή το Διπλωματικό Γραφείο, 
ανάλογα με την αρμοδιότητα, όπως ορίζεται στις διατά¬ 
ξεις των παρ. 3 και 5 του παρόντος άρθρου, 
δ) η μέριμνα για τη φύλαξη και συντήρηση έργων τέ¬ 
χνης που βρίσκονται στην Προεδρία της Δημοκρατίας 
με ορισμό ως υπευθύνου του εκάστοτε οριζόμενου ως 
αρμοδίου για πολιτιστικά θέματα.» 

Άρθρο 3 

Λειτουργία Ταχυδρομικού Γραφείου. 

1. Ο τίτλος του άρθρου 4 του π.δ. 351/1991 αντικαθί¬ 
σταται ως εξής: «Εξαρτώμενες υπηρεσίες -Ταχυδρομικό 
Γραφείο». 

2. Η παρ. 4 του άρθρου 4 του π.δ. 351/1991 αντικαθί¬ 
σταται ως εξής: 

«4. Στην Προεδρία της Δημοκρατίας λειτουργεί Ταχυ¬ 
δρομικό Γραφείο, το οποίο δεν αποτελεί εξαρτώμενη 
υπηρεσία. Για τη λειτουργία του Γραφείου αυτού πα- 
ραχωρείται ο αναγκαίος χώρος από την Προεδρία της 
Δημοκρατίας σε κτίριο αυτής.» 

Άρθρο 4 

Άσκηση αρμοδιοτήτων Ειδικού Γραμματέα. 

Σε περίπτωση έλλειψης, απουσίας ή κωλύματος του 
Ειδικού Γραμματέα τις αρμοδιότητές του ασκεί ο Γενι¬ 
κός Γραμματέας. Σε περίπτωση ταυτόχρονης έλλειψης, 
απουσίας ή κωλύματος του Γενικού και του Ειδικού Γραμ¬ 
ματέα τις αρμοδιότητες του Ειδικού Γραμματέα ασκούν 
οι προϊστάμενοι των Γραφείων Διοικητικών Υποθέσεων 
και Οικονομικών Υποθέσεων, κατά λόγο αρμοδιότητας 
καθενός. 


Άρθρο 5 

Προσωπικό της Προεδρίας της Δημοκρατίας. 

Στο τέλος του άρθρου 6 του π.δ. 351/1991 προστίθεται 
περίπτωση στ' που έχει ως εξής: 

«στ) Υπάλληλοι με θητεία». 

Άρθρο 6 

Θέσεις προσωπικού. 

Το άρθρο 7 του π.δ. 351/1991 τροποποιείται και συ¬ 
μπληρώνεται ως ακολούθως: 

α. Η περίπτωση β' της παρ. 1 αντικαθίσταται ως εξής: 

«β. Η θέση του Διευθυντή του Νομικού Γραφείου κα¬ 
λύπτεται με ανάθεση καθηκόντων σε ανώτατο δικαστικό 
λειτουργό ή καθηγητή του Τμήματος Νομικής Σχολής 
Πανεπιστημίου της ημεδαπής ή με διορισμό συνταξι¬ 
ούχου ανώτατου δικαστικού λειτουργού ή ομότιμου 
καθηγητή Νομικής Σχολής ημεδαπού Πανεπιστημίου 
ως μετακλητού υπαλλήλου με βαθμό 1 ο της κατηγορίας 
Ειδικών Θέσεων. Η ανάθεση ή ο διορισμός γίνεται με διά¬ 
ταγμα που εκδίδεται από τον Πρόεδρο της Δημοκρατίας, 
το οποίο δεν χρήζει προσυπογραφής. Για τον δικαστικό 
λειτουργό τηρούνται οι αντίστοιχες ειδικές διατάξεις από 
τις οποίες διέπεται.» 

β.1. Η περίπτωση δ' της παρ. 1 αναριθμείται σε γ' και 
αντικαθίσταται ως εξής: 

«γ. - Τρεις (3) θέσεις που καλύπτονται με ανάθεση 
καθηκόντων σε δικαστικούς λειτουργούς. Η ανάθεση 
καθηκόντων γίνεται για ορισμένο χρονικό διάστημα που 
μπορεί να ανανεώνεται. 

- Πέντε (5) θέσεις νομικών συνεργατών με σύμβαση 
εργασίας ιδιωτικού δικαίου που λαμβάνονται από τις 
θέσεις που προβλέπονται στην περίπτ. ζ' της παρ. 1 του 
παρόντος άρθρου. Η κατοχή θέσης νομικού συνεργάτη 
στο Νομικό Γραφείο της Προεδρίας της Δημοκρατίας 
δεν επιφέρει αναστολή άσκησης του λειτουργήματος 
του δικηγόρου». 

2. Η περίπτωση γ' της παρ. 1 αναριθμείται σε δ'. 

γ. Το πρώτο εδάφιο της περίπτωσης ε' της παρ. 1 αντι¬ 
καθίσταται ως εξής: 

«Δώδεκα (12) θέσεις αξιωματικών-υπαξιωματικών 
των Ενόπλων Δυνάμεων και έξι (6) θέσεις στρατευσί¬ 
μων θητείας (στρατιωτών, ναυτών ή σμηνιτών). Οι θέ¬ 
σεις αυτές πληρούνται με τοποθέτηση ενός (1) ανώτα¬ 
του αξιωματικού οποιουδήποτε κλάδου των Ενόπλων 
Δυνάμεων ως Διευθυντή του Στρατιωτικού Γραφείου, 
τριών (3) ανωτέρων αξιωματικών, ενός από κάθε κλάδο, 
με βαθμό αντισυνταγματάρχη ή ταγματάρχη ή αντίστοι¬ 
χων, ως Υπασπιστών του Προέδρου της Δημοκρατίας, 
ενός (1) ανώτερου αξιωματικού με βαθμό ταγματάρχη 
ή αντίστοιχο, ως προϊσταμένου του Τμήματος Επιτελών, 
ενός (1) κατώτερου αξιωματικού ως προϊστάμενου του 
Τμήματος Γραμματείας, έξι (6) κατώτερων αξιωματικών 
ή υπαξιωματικών και έξι (6) στρατιωτών ή ναυτών ή σμη¬ 
νιτών για τη στελέχωση του Στρατιωτικού Γραφείου και 
των Τμημάτων του. Ο Διευθυντής του Στρατιωτικού Γρα¬ 
φείου ορίζει με απόφασή του έναν από τους ανωτέρω 
αξιωματικούς ως Υπασπιστή του.» 

δ. Οι θέσεις του πρώτου εδαφίου της περίπτωσης στ' 
της παρ. 1 του άρθρου 7 του π.δ. 351/1991, όπως έχει 
τροποποιηθεί και ισχύει, αυξάνονται κατά τέσσερις (4). 
Μία (1) από τις θέσεις αυτές ανήκει στην κατηγορία Υπο¬ 
χρεωτικής Εκπαίδευσης. 

ε. Οι θέσεις του προσωπικού με σχέση εργασίας ιδι¬ 
ωτικού δικαίου που προβλέπονται στο πρώτο εδάφιο 
της περίπτωσης ζ' της παρ. 1 του άρθρου 7 του π.δ. 351/ 
1991, όπως έχει τροποποιηθεί και ισχύει, αυξάνονται 
κατά δύο (2). 

στ. Στο τέλος της παρ. 1 του άρθρου 7 του π.δ. 351/ 
1991 προστίθεται περίπτωση η' που έχει ως εξής: 

«η) Μία (1) θέση ελεγκτή ιατρού με θητεία, η οποία 
καλύπτεται με διορισμό ιατρού παθολόγου ή γενικού 
ιατρού με θητεία τριών (3) ετών που μπορεί να ανανεώ¬ 
νεται. Ο διορισμός γίνεται με απόφαση του Γενικού Γραμ¬ 
ματέα της Προεδρίας της Δημοκρατίας κατά παρέκκλιση 
από κάθε γενική ή ειδική διάταξη». 

ζ. Στο τέλος της παρ. 2 του άρθρου 7 προστίθεται το 
ακόλουθο εδάφιο: 

«Η στελέχωση της Προεδρικής Φρουράς και της Διμοι¬ 
ρίας Μεταφορών, γίνεται με τοποθέτηση Αξιωματικών, 
Υπαξιωματικών και στρατευσίμων θητείας. Ο αριθμός 
τους προσαρμόζεται σύμφωνα με τις επιχειρησιακές 
ανάγκες και τις επιβαλλόμενες κάθε φορά από την απο¬ 
στολή τους υποχρεώσεις, και καλύπτονται από το Γενικό 
Επιτελείο Στρατού, ύστερα από αίτημα του Γενικού Γραμ¬ 
ματέα της Προεδρίας της Δημοκρατίας.» 

Άρθρο 7 

Ρυθμίσεις θεμάτων προσωπικού. 

1 .Το άρθρο 8του π.δ. 351/1991 τροποποιείται και συ¬ 
μπληρώνεται ως ακολούθως: 

α. Το δεύτερο εδάφιο της παρ. 1 αντικαθίσταται ως 
εξής: 

«Ο διορισμός των μετακλητών υπαλλήλων γίνεται με 
διάταγμα που εκδίδεται από τον Πρόεδρο της Δημοκρα¬ 
τίας χωρίς προσυπογραφή, με βαθμό και μισθολογικό 
κλιμάκιο της κατηγορίας στην οποία ανήκουν, κατ' εκτί¬ 
μηση των τυπικών και ουσιαστικών τους προσόντων και 
των καθηκόντων που θα ασκήσουν, χωρίς περιορισμό 
από άλλη γενική ή ειδική διάταξη». 

β. Το τελευταίο εδάφιο της παρ. 5 αντικαθίσταται ως 
εξής: 

«Η λήξη της αποσπάσεως του προσωπικού αυτής της 
παραγράφου γίνεται με απόφαση του Γενικού Γραμματέα 
της Προεδρίας της Δημοκρατίας, κατά παρέκκλιση από 
κάθε άλλη διάταξη και κοινοποιείται στον φορέα στον 
οποίο ανήκει οργανικά ο υπάλληλος». 

2.0 διορισμός ή πρόσληψη σε οποιαδήποτε θέση της 
Προεδρίας της Δημοκρατίας προσώπου που έχει ιδιό¬ 
τητα δικηγόρου δεν επιφέρει αναστολή άσκησης του 
λειτουργήματος του δικηγόρου. 

3. Στην περίπτωση β' της παρ. 1 του άρθρου 9 του 
π.δ. 351/1991 διαγράφεται η φράση «ή επιστημονικός 
συνεργάτης του άρθρου 10 παρ. 1, ο οποίος έχει την 
ιδιότητα του δικηγόρου παρ'Αρείω Πάγω». 

Άρθρο 8 

Το άρθρο 10 του π.δ. 351/1991 αντικαθίσταται ως 
ακολούθως: 

«Άρθρο 10 

Ειδικότητες και θέσεις προσωπικού 

ιδιωτικού δικαίου. 

Το προσωπικό με σχέση εργασίας ιδιωτικού δικαίου 
συντίθεται από τις ειδικότητες των επιστημονικών συ¬ 


νεργατών, νομικών συνεργατών, υπαλλήλων γενικών κα¬ 
θηκόντων, δημοσιογράφων, μεταφραστών, μηχανικών ή 
τεχνολόγων μηχανικών, ηλεκτρολόγων μηχανικών, γεω¬ 
πόνων, οδηγών οχημάτων, ή ειδικότητες εργατοτεχνικού 
και βοηθητικού προσωπικού όπως μαγείρου, οικιακού 
βοηθού, καθαριστών-τριών, κηπουρού, ξυλουργού, ηλε¬ 
κτροτεχνίτη, υδραυλικού, ψυκτικού, τεχνίτη οχημάτων, 
πλύντη οχημάτων, ή οποιεσδήποτε άλλες ειδικότητες, 
ανάλογα με τις ανάγκες της Υπηρεσίας. Η κατανομή των 
θέσεων σε ειδικότητες γίνεται σύμφωνα με την περίπτω¬ 
ση δ' της παρ. 1 του άρθρου 20 του παρόντος». 

Άρθρο 9 

Αποδοχές προσωπικού. 

Το άρθρο 11 του π.δ. 351/1991 τροποποιείται και συ¬ 
μπληρώνεται ως ακολούθως: 

α. Στο τέλος του δεύτερου εδαφίου της παρ. 3 προστί¬ 
θενται τα ακόλουθα εδάφια: 

«Το προσωπικό των Ενόπλων Δυνάμεων που υπηρετεί 
στο Στρατιωτικό Γραφείο της Προεδρίας της Δημοκρα¬ 
τίας με μετάθεση, απόσπαση ή διάθεση, περιλαμβανο- 
μένων και των μονίμων εξ εφεδρείας προερχομένων, 
λαμβάνει το σύνολο των αποδοχών που θα έπαιρνε αν 
εξακολουθούσε να υπηρετεί στη θέση από την οποία 
προήλθε ή των αποδοχών που αντιστοιχούν στο βαθμό 
με τον οποίο ανακλήθηκαν από την εφεδρεία. Στις απο¬ 
δοχές αυτές περιλαμβάνονται και τα γενικά και κάθε κα¬ 
τηγορίας και με οποιαδήποτε ονομασία ειδικά επιδόματα 
και παροχές. Στο προσωπικό που έχει ιδιότητα-ειδικότη- 
τα ιπτάμενου αξιωματικού ή αλεξιπτωτιστή, υποβρύχιου 
καταστροφέα ή δύτη παρέχεται και το αντίστοιχο επίδο¬ 
μα κινδύνου άνευ άλλων προϋποθέσεων. 

β. Το τελευταίο εδάφιο της παρ. 3 αντικαθίσταται ως 
ακολούθως: 

«Η δαπάνη των κάθε είδους αποδοχών του προσωπικού 
αυτής της παραγράφου βαρύνει εξολοκλήρου την υπη¬ 
ρεσία ή το νομικό πρόσωπο από το οποίο προέρχεται.» 

γ. Μετά την παρ. 4 προστίθενται παράγραφοι 5, 6, 7 
και 8 ως ακολούθως: 

«5. Οι αποδοχές των νομικών συνεργατών καθορίζο¬ 
νται σύμφωνα με τις διατάξεις με τις οποίες καθορίζονται 
οι αποδοχές των ειδικών συνεργατών των υπουργών. 

6. Στους υπηρετούντες σε θέσεις Διευθυντών των 
Γραφείων Διοικητικών και Οικονομικών Υποθέσεων της 
Προεδρίας της Δημοκρατίας υπαλλήλους με σχέση εργα¬ 
σίας δημοσίου ή ιδιωτικού δικαίου καταβάλλεται ο βα¬ 
σικός μισθός του καταληκτικού μισθολογικού κλιμακίου 
της ΠΕ κατηγορίας μαζί με τα κάθε είδους επιδόματα και 
αποζημιώσεις που προβλέπονται από τις ισχύουσες κάθε 
φορά μισθολογικές διατάξεις και το παρόν Διάταγμα. 

7. Συνταξιούχοι που διορίζονται ή προσλαμβάνονται 
σε οποιαδήποτε θέση της Προεδρίας της Δημοκρατίας 
μετά την έναρξη ισχύος του παρόντος, εφόσον δεν δι¬ 
καιούνται διατήρησης μέρους της συντάξεώς τους, δι¬ 
καιούνται να επιλέξουν είτε τις αποδοχές της θέσης τους 
είτε τη σύνταξή τους, με δήλωσή τους που κατατίθεται 
στην υπηρεσία από την οποία συνταξιοδοτούνται και 
στο Γραφείο Οικονομικών Υποθέσεων της Προεδρίας 
της Δημοκρατίας. Η δήλωσή τους αυτή είναι ανέκκλητη. 

Άρθρο 10 

Υπηρεσιακό και Πειθαρχικό Συμβούλιο. 

Το άρθρο 16 του π.δ. 351/1991 αντικαθίσταται ως 
ακολούθως: 

«Άρθρο 16 

Υπηρεσιακό και Πειθαρχικό Συμβούλιο. 

1. Το Υπηρεσιακό Συμβούλιο για τους μετακλητούς 
υπαλλήλους της Προεδρίας της Δημοκρατίας και το 
προσωπικό αυτής με σύμβαση εργασίας ιδιωτικού δι¬ 
καίου ορίζεται τριμελές, συντιθέμενο από ένα Πάρεδρο 
ή Σύμβουλο του Νομικού Συμβουλίου του Κράτους ως 
Πρόεδρο που ορίζεται με τον αναπληρωτή του από τον 
Πρόεδρο αυτού και από δύο ανώτερους μόνιμους υπαλ¬ 
λήλους με βαθμό τουλάχιστον Β', που ορίζονται με τους 
αναπληρωτές τους μεταξύ των υπηρετούντων στην Προ¬ 
εδρία της Δημοκρατίας. Αν δεν επαρκεί ο αριθμός των 
υπηρετούντων μόνιμων υπαλλήλων ορίζονται μόνιμοι 
υπάλληλοι του Υπουργείου Διοικητικής Ανασυγκρότη¬ 
σης με βαθμό τουλάχιστον Β' που υποδεικνύονται από 
τον Υπουργό τους. 

2. Το Πειθαρχικό Συμβούλιο για το διοικητικό και λοιπό 
προσωπικό που υπηρετεί στην Προεδρία της Δημοκρα¬ 
τίας, εκτός των δικαστικών λειτουργών, των μελών του 
Νομικού Συμβουλίου του Κράτους, των Διπλωματικών 
Υπαλλήλων, του Στρατιωτικού και Αστυνομικού προσω¬ 
πικού που υπάγονται στις περί αυτών διατάξεις, συγκρο¬ 
τείται από τον αρχαιότερο έκτων υπηρετούντων στο Νο¬ 
μικό Γραφείο της Προεδρίας της Δημοκρατίας ανώτερο ή 
ανώτατο δικαστικό λειτουργό, ως Πρόεδρο και από δύο 
μόνιμους υπαλλήλους με βαθμό Α', που ορίζονται με 
τους αναπληρωτές τους, μεταξύ των υπηρετούντων στην 
Προεδρία της Δημοκρατίας. Αν δεν επαρκεί ο αριθμός 
των μονίμων υπαλλήλων, ορίζονται μόνιμοι υπάλληλοι 
με βαθμό Α' του Υπουργείου Διοικητικής Ανασυγκρό¬ 
τησης, που υποδεικνύονται από τον Υπουργό τους. Σε 
περίπτωση που δεν υπηρετεί στο Νομικό Γραφείο της 
Προεδρίας της Δημοκρατίας ανώτερος ή ανώτατος δι¬ 
καστικός λειτουργός, ορίζεται, για την άσκηση καθηκό¬ 
ντων Προέδρου του ανωτέρω πειθαρχικού συμβουλίου, 
ανώτερος ή ανώτατος δικαστικός λειτουργός σύμφωνα 
με τη διαδικασία του άρθρου 41 παρ. 2 του ν. 1756/1988 
(Α' 35), όπως ισχύει. 

3. Ο Πρόεδρος και τα μέλη του Υπηρεσιακού και Πει¬ 
θαρχικού Συμβουλίου ορίζονται για διετή θητεία με 
πράξη του Γενικού Γραμματέα, που δημοσιεύεται στην 
Εφημερίδα της Κυβερνήσεως. Με την ίδια απόφαση 
ορίζονται και οι γραμματείς των συμβουλίων αυτών με 
τους αναπληρωτές τους από υπαλλήλους που υπηρε¬ 
τούν στην Προεδρία της Δημοκρατίας. 

4. Σε όσες περιπτώσεις τα Συμβούλια της προηγού¬ 
μενης παραγράφου του άρθρου αυτού αποφαίνονται 
κατά νόμο ύστερα από έγγραφο ερώτημα ή παραπομπή, 
αυτό γίνεται από τον Γενικό Γραμματέα της Προεδρίας 
της Δημοκρατίας. 

5. Για την αμοιβή του Προέδρου, των μελών, Εισηγητή 
και Γραμματέα των πιο πάνω Συμβουλίων έχουν εφαρμο¬ 
γή οι ισχύουσες κάθε φορά για τα αντίστοιχα Συμβούλια 
των Υπουργείων διατάξεις.» 

Άρθρο 11 

Δαπάνες. 

Η παρ. 2 του άρθρου 17 του π.δ. 351/1991 αντικαθί¬ 
σταται ως ακολούθως: 


«2. Η διάθεση των κατά το πρώτο εδάφιο της προη¬ 
γούμενης παραγράφου πιστώσεων και η διενέργεια των 
αντίστοιχων δαπανών γίνεται από τον Γενικό Γραμματέα 
ως κύριο διατάκτη ή άλλα, εξουσιοδοτημένα από αυτόν 
όργανα της Προεδρίας της Δημοκρατίας.» 

Άρθρο 12 

Αποδοχή δωρεών κινητών πραγμάτων 

και υπηρεσιών. 

Στο τέλος του άρθρου 19τουπ.δ.351/1991 προστίθε¬ 
ται παράγραφος 3 που έχει ως εξής: 

«3. Η Προεδρία της Δημοκρατίας επιτρέπεται να απο¬ 
δέχεται δωρεές κινητών πραγμάτων και (παρεχόμε¬ 
νων) υπηρεσιών ή να παραλαμβάνει κινητά πράγματα 
οποιοσδήποτε φύσεως προς χρήση χωρίς αντάλλαγμα 
βάσει έγγραφης συμφωνίας του δωρητή ή του παρα- 
χωρούντος και του Γενικού Γραμματέα της Προεδρίας 
της Δημοκρατίας.» 

Άρθρο 13 

Εξουσιοδοτήσεις. 

Στο τέλος της παρ. 1 του άρθρου 20 του π.δ. 351/1991 
προστίθεται το ακόλουθο εδάφιο: 

«Οι ανωτέρω αρμοδιότητες μπορεί, με απόφαση του 
Γενικού Γραμματέα της Προεδρίας της Δημοκρατίας που 
δημοσιεύεται στην Εφημερίδα της Κυβερνήσεως, να με¬ 
ταβιβάζονται ή εκχωρούνται στον Ειδικό Γραμματέα της 
Προεδρίας της Δημοκρατίας.» 

Άρθρο 14 

Μεταβατικές διατάξεις. 

Μετακλητοί υπάλληλοι που διορίσθηκαν από 15 Μαρ¬ 
τίου 2015 έως και τη δημοσίευση του παρόντος μπορεί 
να κατατάσσονται με απόφαση του Γενικού Γραμματέα 
της Προεδρίαςτης Δημοκρατίας σε βαθμό και μισθολο- 
γικό κλιμάκιο σύμφωνα με τις διατάξεις του δεύτερου 
εδαφίου της παρ. 1 του άρθρου 8 του π.δ. 351/1991, 
όπως αυτό αντικαθίσταται με το άρθρο 7 περίπτωση 
α' του παρόντος. 

Άρθρο 15 

Ισχύς. 

Η ισχύς του παρόντος Διατάγματος αρχίζει από τη δη¬ 
μοσίευσή του στην Εφημερίδα της Κυβερνήσεως. 

Στην Υπουργό Διοικητικής Ανασυγκρότησης αναθέ¬ 
τουμε τη δημοσίευση και εκτέλεση του παρόντος Δια¬ 
τάγματος. 

Αθήνα, 27 Φεβρουάριου 2019 

